《表忠观》
清代·汪由敦

朱门古殿明湖曲，玉座凝尘舞蝙蝠。三世五王同一堂，一一英姿耀冕服。

斗牛占象霸图开，市中术者豫章来。劲旅摧巢八百里，都兵破越穷天台。

闭门天子孽自作，妖鸟罗平扫如箨。铁券功名衣锦城，丹青图画凌烟阁。

《杨枝曲》罢天亡唐，江东端不失孙郎。打球御马于阗带，英雄意气何堂堂。

枕畔金铃惊五夜，罗刹奔潮千弩射。玉册金符尚父名，新罗渤海纷相下。

五百功臣息战尘，三楼画栋照千春。牢盆海上横戈日，何意江山作主人。

奕叶依然承土宇，宫殿排云事歌舞。卵鷇家家按籍来，器服年年输内府。

八十年来王气消，石镜尘昏大树凋。箧书虽满客归国，折简无烦又入朝。

子阳季孟空雄壮，自作安丰甘退让。居人生不识干戈，父老至今思保障。

陌上花开缓缓归，歌声已断昔人非。青蘋无复村农荐，芳草空留羽士悲。

龙山突兀余残照，可怜异代还祠庙。阶墀赑屃立丰碑，句奇语重褒忠孝。

剔藓扪碑一慨然，短墙邻并玉津园。江外冬青缠野草，珠帘何处问通天。

作者简介：汪由敦（1692-1758年3月1日），初名汪良金，字师苕，号谨堂、松泉居士。安徽休宁人。雍正二年（1724）进士，改庶吉士。乾隆间，先后担任了工部尚书与刑部尚书又兼署了左都御史一职。乾隆十一年（1746年）任军机大臣，吏部尚书，老诚敏慎，在职勤劳。金川用兵，廷谕皆出其手。乾隆二十三年（1758年），汪由敦逝世。乾隆皇帝亲自前往吊唁，加赠其为太子太师，谥号为文端，入祀贤良祠。汪由敦学问渊深，文辞雅正，兼工书法。著有《松泉集》。